በከተማዋ ከበዓል ጋር ተያይዞ እስካሁን ምንም አይነት የእሳት አደጋ አልተከሰተም-ባለስልጣኑ
በከተማዋ ከትንሳዔ በዓል ጋር ተያይዞ እስካሁን ምንም አይነት የእሳት አደጋ አለመከሰቱን የአዲስ አበባ ከተማ እሳትና ድንገተኛ አደጋዎች መከላከልና መቆጣጣር ባለስልጣን አስታወቀ።በመላ አገሪቱ በክርስትና እምነት ተከታዮች ዘንድ የትንሳዔ በዓል እየተከበረ ይገኛል።በተመሳሳይ ከበዓሉ ዋዜማ ጀምሮ በአንድ ሰው ከባድና በአምስት ሰዎች ቀላል የትራፊክ አደጋ ከመድረሱ ውጭ በህይወት ላይ የደረሰ ጉዳት አለመኖሩን የአዲስ አበባ ፖሊስ ኮሚሽን አስታውቋል።የአዲስ አበባ እሳትና ድንገተኛ አደጋዎች መከላከልና መቆጣጠር ባለስልጣን የህዝብ ግንኙነት ባለሙያ አቶ ንጋቱ ማሞ ለኢዜአ እንደተናገሩት ከበዓሉ ጋር ተያይዞ በከተማዋ እስካሁን ድረስ  ምንም አይነት የእሳት አደጋ አልተከሰተም።ባለስልጣኑ አደጋዎች እንዳይከሰቱ በተለያዩ የመገናኛ ብዙሃን የግንዛቤ መስጫ ስራ በስፋት መስራቱን አስታውሰዋል።ድንገት አደጋ ቢከሰት በ939 ነጻ የስልክ መስመር በመደወል ለባለሰልጣኑ ማሳወቅ እንደሚገባም አቶ ንጋቱ አስገንዝበዋል።በሌላ በኩል ከበዓሉ ጋር ተያይዞ ያለው የትራፊክ እንቅስቃሴም ሰላማዊ መሆኑን የአዲስ አበባ ፖሊስ ኮሚሽን አስታውቋል።የኮሚሽኑ የህዝብ ግነኙነት ባለሙያ ኢንስፔክተር አሰፋ መዝገቡ እንደተናገሩት አንድ ተሽከርካሪ ከባቡር መስመር አጥር ጋር ተጋጭቶ አንድ አደጋ ከማድረሱ ውጭ ሰላማዊ የትራፊክ እንቅስቃሴ መኖሩን ገልጸዋል።በአደጋው አንድ ሰው ከባድና አምስት ሰዎች ቀላል አደጋ እንደደረሰባቸው ኢንስፔክተር አሰፋ ተናግረዋል።በዓሉን በሰላም ለማክበር አሽከርካሪዎች በጥንቃቄ እንዲሽከረክሩና ጠጥተው ከማሽከርከር እንዲቆጠቡ አሳስበዋል።እግረኞች ራሳቸውን ከትራፊክ አደጋ መጠበቅ እንዳለባቸውም ጠቁመዋል። (ኢዜአ) 